

***REPUBLIKA HRVATSKA***

***ISTARSKA ŽUPANIJA***

***GRAD POREČ - PARENZO***

***CITTÀ DI POREČ - PARENZO***

***Gradsko vijeće***

***KLASA: 024-01/24-02/64***

***URBROJ: 2163-6-07/01-24-2***

***ZAPISNIK***

***29. sjednice Gradskog vijeća Grada Poreča - Parenzo***

***održane 29. kolovoza 2024. godine***

***Poreč - Parenzo, 29. kolovoza 2024.***

***ZAPISNIK***

***29. sjednice Gradskog vijeća Grada Poreča – Parenzo,*** održane u **četvrtak 29. kolovoza 2024. godine** u velikoj vijećnici Grada Poreča-Parenzo, Obala M. Tita 5/1, s početkom u 19:00 sati.

U radu sjednice sudjelovali su: **Loris Peršurić**, gradonačelnik Grada Poreča - Parenzo, **Elio Štifanić**, zamjenik Gradonačelnika, **Ugo Musizza**, zamjenik Gradonačelnika, **Darko Saftić**, pročelnik Upravnog odjela za opću upravu, **Damir Hrvatin,** pročelnik Upravnog odjela za prostorno planiranje i zaštitu okoliša, **Tihana Mikulčić**, pročelnica p.o. Upravnog odjela za društvene djelatnosti, **Teresa Marion**, pročelnica p.o. Upravnog odjela za prostorno uređenje i gradnju, **Sandra Čakić Kuhar**, ravnateljice Doma za starije i nemoćne osobe Poreč, d.o.o., **Luka Maleš,** direktor TD „Usluga Poreč“ d.o.o., **Milan Laković,** direktor TD „Odvodnja Poreč“ d.o.o., **Gordana Lalić**, direktorica TD „Parentium“, **Nadija Mendica**, direktorica TD Stan d.o.o., **Denis Matošević**, Zapovjednik JVP CZP Poreč, **Aleksandar Beaković**, predsjednik Sportske zajednice Grada Poreča, **Nataša Basanić Čuš,** ravnateljica Centra za pružanje usluga u zajednici Zdravi grad Poreč-Parenzo- Centro per la fornitura di servizi alla comunità Città sana Poreč-Parenzo, **Elena Uljančić**, ravnateljica Zavičajnog muzeja Poreštine, **Vesna Tripar**, ravnateljica Pučkog otvorenog učilišta Poreč, **Irides Zović**, ravnateljica Gradske knjižnice Poreč, **Marija Mufić Santin**, ravnateljica Osnovne škole Poreč, **Ester Zarli**, ravnateljica Talijanske škole-Scuola elementare italiana ,,Bernardo Parentin“, **Sanjica Sara Radetić**, ravnateljica Umjetničke škole Poreč, **Tereza Banić**, ravnateljica Dječjeg vrtića ,,Radost“ Poreč-Parenzo, **Nataša Musizza**, ravnateljica Dječjeg vrtića-Scuola dell'infanzia ,,Paperino“ Poreč-Parenzo,

**Vedrana Valić**, viša stručna suradnica za odnose s javnošću i protokol u Upravnom odjelu za opću upravu te predstavnici medija te predstavnici medija.

Sjednicom je predsjedavao ***Zoran Rabar*,** predsjednik Gradskog vijeća Grada Poreča – Parenzo.

\_.\_

***Predsjednik Gradskog vijeća*** ***Zoran Rabar*** otvorio je sjednicu, pozdravio vijećnike, predstavnike gradskih upravnih odjela i ostale nazočne te je predložio prozivku vijećnika radi utvrđivanja kvoruma.

***Pročelnik Darko Saftić,*** prozvao je vijećnike, nakon čega je predsjednik Vijeća utvrdio da je na sjednici nazočno **13 od ukupno 15 vijećnika** i to:

**1.** Zoran Rabar, **2.** Roland Kosinožić, **3.** Eugen Stanissa, **4.** Andrea Crevato, **5.** Adriano Jakus **6.** Dejvid Lakošeljac, **7**. Azra Brođanac, **8.** Karla Žužić **9**. Gordana Šušljik, **10.** Michela Bravar Kovačić, **11.** Srečko Oštir, **12.** Aleksandar Kovač i **13**. Mario Ritoša

**Odsutni**: Maurizio Zennaro i Ljiljana Sinanović

Nakon utvrđivanja kvoruma, predsjednik Vijeća je predložio promjene u dostavljenom prijedlogu Dnevnog reda. Predložio je povlačenje točke *8.* *Izvješće o radu i financijsko izvješće Osnovne škole Finida za 2023. godinu* te je ona premještena za sljedeću sjednicu Gradskog vijeća. Pozvao je vijećnike da iznesu svoje eventualne prijedloge za izmjenu ili dopunu dnevnog reda, naglasivši da se o istima glasuje bez rasprave.

**Predsjedatelj** je stavio na glasanje izmijenjeni prijedlog Dnevnog reda te je konstatirao da je izmijenjeni Dnevni red prihvaćen **jednoglasno** (sa **13** glasova ZA, bez glasova PROTIV i bez SUZDRŽANIH glasova), slijedom čega je za rad sjednice utvrđen sljedeći:

**D N E V N I RE D**

1. **Verifikacija zapisnika 26. i 27. sjednice Gradskog vijeća**
2. **Vijećnička pitanja, prijedlozi i informacije**
3. **Odluka o prihvaćanju Izvješća o radu i financijskog izvješća Centra za pružanje usluga u zajednici Zdravi grad Poreč-Parenzo-Centro per la fornitura di servizi alla comunità Città sana Poreč-Parenzo za 2023. godinu**
4. **Odluka o prihvaćanju Izvješća o radu i financijskog izvješća Zavičajnog muzeja Poreštine - Museo del territorio parentino za 2023. godinu**
5. **Odluka o prihvaćanju Izvješća o radu i financijskog izvješća Pučkog otvorenog učilišta za 2023. godinu**
6. **Odluka o prihvaćanju Izvješća o radu i financijskog izvješća Gradske knjižnice Poreč za 2023. godinu**
7. **Odluka o prihvaćanju Izvješća o radu i financijskog izvješća Osnovne škole Poreč za 2023. godinu**
8. **Odluka o prihvaćanju Izvješća o radu i financijskog izvješća Talijanske osnovne škole-Scuola elementare italiana ,,Bernardo Parentin“ Poreč-Parenzo za 2023. godinu**
9. **Odluka o prihvaćanju Izvješća o radu i financijskog izvješća Umjetničke škole Poreč za 2023. godinu**
10. **Odluka o prihvaćanju Izvješća o radu i financijskog izvješća Dječjeg vrtića**

**„Radost“ Poreč-Parenzo za 2023. godinu**

1. **Odluka o prihvaćanju Izvješća o radu i financijskog izvješća Dječjeg vrtića-Scuola dell'infanzia ,,Paperino“ Poreč-Parenzo za 2023. godinu**
2. **Odluka o plaći i naknadama Gradonačelnika i zamjenika Gradonačelnika Grada Poreča-Parenzo**

* **NAPOMENA: u točci 1. Dnevnog reda, navedeni su krivi brojevi Zapisnika. Na verifikaciji su bili zapisnici sa 27. i 28. sjednice Gradskog vijeća, a ne sa 26. i 27.**

-.-

*Predsjednik Gradskog vijeća odredio je pauzu od deset minuta.*

-.-

**TOČKA 1.**

***Verifikacija zapisnika 27. i 28. sjednice Gradskog vijeća***

***Predsjedatelj*** je pozvao vijećnike da iznesu eventualne primjedbe na dostavljene zapisnike sa **27. i 28. sjednice Gradskog vijeća.**

Budući da se u otvorenoj raspravi nitko nije javio za riječ, predsjedatelj je Zapisnik 27. sjednice i Zapisnik 28. sjednice stavio na glasanje, nakon čega je konstatirao da je Gradsko vijeće **većinom glasova**, (sa 13 glasova ZA, bez glasova PROTIV i bez SUZDRŽANIH glasova)usvojilo zapisnike sa 27. i 28. sjednice Gradskog vijeća Grada Poreča-Parenzo.

*(Zapisnici su sastavni dio priloga cjelovitog zapisnika.)*

**TOČKA 2.**

***Vijećnička pitanja, prijedlozi i informacije***

Pitanja su postavili vijećnici **Mario Ritoša, Andrea Crevato i Srečko Oštir,** a odgovore su dali **gradonačelnik Loris Peršurić**, pročelnica Upravnog odjela za društvene djelatnosti **Tihana Mikulčić**, pročelnica Upravnog odjela za gospodarstvo i EU fondove **Morena Mičetić**, direktor Usluge Poreč d.o.o. **Luka Maleš**.

1. **Vijećnik Mario Ritoša** je postavio pitanje, odnosno dao inicijativu, da se umirovljenicima, nakon višekratnog traženja, u 2025. godini počnu isplaćivati božićnica (u visini od 40,00 eura) i uskrsnica (u visini od 16 eura). Pojasnio je da umirovljenici to potražuju već posljednjih deset godina te da im još, iz nekih razloga, nije udovoljeno. Vijećnik je spomenuo sufinanciranje Grada Poreča-Parenzo dopunskog zdravstvenog osiguranja umirovljenicima te naveo nekoliko primjera što se može kupiti za taj iznos koji im Grad sufinancira.

**Gradonačelnik Loris Peršurić** je, u svojoj replici, rekao daGrad Poreč-Parenzo ne sufinancira samo dopunsko osiguranje umirovljenicima, već da Grad sufinancira odvoz smeća, da financira/sufinancira dnevni boravaka u Domu za starije Poreč, sufinancira boravak u Domu za starije. Gradonačelnik je naglasio da je Dom za starije Poreč najjeftiniji u Istri, a možda i u Hrvatskoj. Ispravio se i rekao da nije jeftiniji, nego da je cijena ista kao i u ostalim mjestima, ali da je iznos sufinanciranja, naravno, kroz Proračun, veći i iznosi između 55 i 60% punog iznosa. Posudba pomagala je besplatna za sve građane, financira /sufinancira se Udruga umirovljenika ,,Galija“ za mnoga događanja i sadržaje. Rekao je da u Grad ima 2700 umirovljenika. Pojasnio je da prostor Galije koriste i umirovljenici iz okolnih Općina i da on to podržava, a da Grad pokriva troškove struje, vode i ostalog u tom prostoru. Smatra da Grad Poreč-Parenzo, u slučaju pomoći umirovljenicima, nije za usporedbu s dugim mjestima. Nije imenovao grad koji daje božićnice i rekao da ono što taj grad daje na kraju godine, Grad Poreč-Parenzo daje kroz cijelu godinu. Predložio je da se podrži takva hvalevrijedna inicijativa kakva je ova gospodina Ritoše.

**Vijećnik Mario Ritoša** je, u svojoj replici, rekao da mu je jasno da se on i gradonačelnik slažu u vezi ove teme, ali da se ona ne može riješiti u nekoliko minuta. Naglasio je da porečki umirovljenici nisu nezahvalni, ali je dodao da je proračun tu za građane, a posebno za ranjive skupine. Svjestan je i zna da porečki umirovljenici imaju mnogo toga što umirovljenici u drugim gradovima nemaju. Pojasnio je još, u vezi sufinanciranja dopunskog zdravstvenog osiguranja, da to iznosi 4,65 eura mjesečno. Kada je vijećnik to predložio prvi put prije četiri godine, rekao je da je naglasio da ne moraju to dobivati svi, već umirovljenici s nižim iznosom mirovina. Zaključio je da je činjenica da je Grad puno napravio za umirovljenike.

**Gradonačelnik Peršurić** je u replici naglasio da, od kada je on gradonačelnik, za umirovljenike se nikada nije ,,stiskao remen“. Grad nije protiv inicijative da se davanja za umirovljenike nadograde, a spomenuo je i proširenje Doma za starije i nemoćne što pokazuje da Grad ima sluha za potrebe starije i ranjivije populacije.

**Pročelnica Tihana Mikulčić** je dodala da kada se kreira socijalna politika Grada Poreča-Parenzo, vodi se računa o stvarnim potrebama građana pa tako i o osobama treće životne dobi. Navela je da je Grad Poreč - Parenzo najjeftiniji u institucionalnoj i izvaninstitucionalnoj skrbi osoba starije životne dobi u Domu za starije. Cijena u Domu za starije nije se povećavala od 2018. godine, a ove je godine Grad posljednjim rebalansom osigurao dodatna sredstva koja bi taj standard održala bez povećanja cijena za korisnike. Rekla je da drugi gradovi nemaju mjesečnu naknadu za umirovljenike s najnižim primanjima, a Poreč ih ima. Grad Poreč-Parenzo isplaćuje i tzv. energetski dodatak za domaćinstva u kojima su građani treće životne dobi te naj taj način Grad vodi brigu o najugroženijim osobama. Pročelnica je naglasila i razne oblike izvaninstitucionalne skrbi. Rekla je da, kada su bili na zajedničkom sastanku s umirovljenicima u klubu ,,Galija“ nisu dobili takve prijedloge, ali da će svakako razmotriti večerašnji prijedlog te naglasila da takva davanja neće sigurno biti nauštrb stvarnih potreba osoba starije životne dobi.

1. **Vijećnik Andrea Crevato** postavio je pitanje koje se odnosilo na plan širenja mreže javnog prijevoza električnim autobusom na relaciji Poreč-Varvari-Žbandaj-Baderna, kako bi se pokrilo što veće područje te ujedno spojila nova gospodarska zona s gradom. Rekao da je interes građana sve veći te da mu se u posljednje vrijeme obraćaju s upitom o tome u kojoj je fazi pilot-projekt te koji je planirani termin proširenja ove linije na navedeni dio grada. Osim toga, zanimao ga je daljnji plan spajanja južnog dijela s centrom grada.

**Gradonačelnik Loris Peršurić** je odgovorio dakada su provodili studije te tražili ponude za javni prijevoz u Gradu Poreču-Parenzo, dobili su odgovor da su, sa 20 000 stanovnika, premali, a potreba i interes građana su veliki. Interes koncesionara ne postoji. Kad bi Usluga d.o.o. preuzela taj posao i odradila savjesno poslovanje, sigurno bi išla u minus. Grad je odlučio da se krene u jedan pilot projekt električnog autobusa i to jer se otvorio jedan takav natječaj. Postupak je trajao jako dugo. Električni autobus koji prometuje već dvije godine, obuhvaća samo sjeverniji dio grada jer je procijenjeno da će se s jednim autobusom tako pokriti najveći dio grada. Bili su svjesni da je jedan autobus malo pa su htjeli riješiti i istočni dio grada (prema Baderni) i južni dio grada (prema Fuškulinu). Kandidirali su se na jedan natječaj koji su prošli te je odlučeno da će se taj autobus koristiti za istočni dio grada (Varvari-Žbandaj- Baderna). Kako proces traje jako dugo, Gradonačelnik je rekao da mu je teško točno reći kada će taj autobus početi prometovati. Riječ je o vrsti autobusa koji se naruči da ga proizvedu te iziskuje nabave za opremu samog busa.

**Pročelnica Morena Mičetić** objasnila je da su ušli u jedan projekt, s još osam partnera te da je taj projekt odobren. Provedba je započeta. Riječ je o natječaju INTERREG V-A Italija – Hrvatska, a iznos kojeg će Grad Poreč-Parenzo dobiti, u okviru tog projekta, je 343.000,00 eura. Aktivnosti s partnerima su započete, ali je natječaj vezan za nabavu dosta opsežan. Olakotna okolnost je da Grad Poreč-Parenzo ima već iskustva s prošlim projektom. Do kraja tekuće godine Grad će biti u natječaju za nabavku minibusa, a istovremeno ide i sa svim procedurama i rješavanje koncesije. Sufinanciranje u okviru ovog projekta je 80%. Nada se da će do druge polovice iduće godine uspjeti sve riješiti. Potrudit će se prilagoditi minibus potrebama građana, kao što je i prvi prilagođen.

**3.)** **Vijećnik Srečko Oštir** postavio je tri pitanja:

**3.1.)** Prvo pitanje se odnosilo na ,,cvjetanje“ mora koje se duže vrijeme zadržalo na području Grada. Zanimalo ga je što se poduzelo po tom pitanju? Zanimalo ga je postoji li na razini Istarske županije ili Grada Poreča-Parenzo, možda u suradnji s turističkim kompanijama, inicijativu u svrhu čišćenja mora? Naglasio je da se u Rovinju nalazi institut koji se bavi morem, a u Poreču institut koji se bavi biljkama te da postoje na našem području velike firme kojima je valjda u interesu da se more očisti.

**3.2.)** Drugo pitanje odnosilo se na naplatu parkinga. Vijećnik je rekao da kazna za neplaćeni parking stiže već za 15 minuta od kašnjenja uplate. Korisnik je obaviješten os lučaju da je uplata bila u istoj minuti kada i kazna. Pojasnio je da uplaćeni novac nije vraćen iako je kazna već napisana. Vijećnik je rekao da bi bilo logično da se ili vrati uplata ili oprosti kazna. Vijećnik pretpostavlja da je riječ o softwerskom problemu, ali smatra da on mora biti rješiv.

**3.3.)** Treće pitanje odnosilo se na prijavu kuća za odmor. Vijećnik je rekao da je rok za prijavu podataka o kući za odmor svim fizičkim i pravnim osobama istekao 31.3.2024. Zanimalo ga je koliko se obveznika odazvalo pozivu, planira li Grad provesti kontrolu jesu li se svi prijavili, a ako da, onda kojom metodologijom te planira li Grad napisati zakonom predviđene nemale kazne svima koji se nisu odazvali na poziv?

**Gradonačelnik Loris Peršurić** je naveo da je razgovarao s raznim ljudima, poput veleposlanika u Njemačkoj i Češkoj, gospodinom Staničićem iz HTZ-a, došli su do zaključka da u nekim zemljama postoje negativne kampanje poput one u Italiji ili napisi čeških medija. Rekao bi da bi se moglo napraviti površinsko čišćenje mora, ali samo cvjetanje nije samo površinsko, već je po cijelom presjeku mora. Razgovarali su s Turističkom zajednicom i institutima, s Valamarom i Plavom lagunom o tome bi li oni mogli financijski pomoći ako bi se našlo nekakvo rješenje, ali ono ne postoji. Gradonačelnik je naveo neke od mogućih razloga zašto je do toga došlo, a to je naglo pregrijavanje mora ili možda preveliki utok slatke vode iz rijeke Po u more pa je to poremetilo salinitet mora, ali pravi razlog još se ne zna. Instituti na tome sigurno rade. Rekao je da, ako se nađe neko rješenje, Grad Poreč će u tome sigurno sudjelovati, ali je potrebno da se organiziraju i drugi. Zaključio je da se, realno, ne može napraviti ništa. Ono čime je Grad Poreč- Parenzo pridonio očuvanju mora je, u posljednjih nekoliko godina, izgradnja četiri pročistača čime je spriječeno izlijevanje fekalnih voda u more te je spomenuo, kao rezultat, da su se prve periske ,,rodile“ upravo na području između Poreča i Vrsara. Osim toga, spomenuo je i morske ježeve kojih ima sve više, a oni su pokazatelj čistog mora.

**Luka Maleš**, **direktor Usluge Poreč d.o.o.**, odgovorio je na vijećnikovo pitanje. Rekao je da ukoliko se dostavi prigovor i ako je on argumentiran, Usluga u zakonskom roku odgovara i uzima ga u obzir. Rekao da, u principu, ne bi smjelo doći do toga. Kada korisnik kupi satnu kartu, vrijeme počinje teći, a nakon što ona istekne, naplati se dnevna parkirna karta. Sustav kontrolira sam sebe, pa ne može biti plaćena i satna karta i dnevna karta istovremeno. Direktor je, na kraju rekao da bi volio znati o čemu se točno radi kako bi mogli istražiti slučaj.

Iako se vijećnik Oštir složio s prijedlogom Predsjednika Gradskog vijeća da se odgovor na postavljeno pitanje dostavi u pisanom obliku, **gradonačelnik Loris Peršurić** je predložio da se da pisani odgovor na ovo pitanje, ali je dodao i da će se taj porez vjerojatno ukinuti. Zahvalio se cijelom Upravnom odjelu koji se trudi naplatiti, ali vlasnici znaju biti inventivni kako bi to izbjegli. Postoje računi za vodu i struju preko kojih se može doći do onih koji troše vodu i struju u tim kućama.

**Vijećnik Srečko Oštir** je, u replici, rekao da po njegovom saznanju alge ,,vole“ umjetna gnojiva, kao i sve biljke te kada rijeka Po, koja nema dovoljno vode, donese umjetna gnojiva do Jadrana, a voda mu je zagrijana zbog visokih temperatura. Pojasnio je da je fenomen cvjetanja mora nekada bio fenomen koji se pojavljivao svakih dvadeset godina, sada se javlja svake dvije do tri godine. Smatra da je to rezultat zagađenja i umjetnih gnojiva. Bilo bi dobro i o tome osvijestiti stanovništvo.

-.-

*Predsjednik Gradskog vijeća odredio je pauzu od deset minuta.*

*-.-*

*Nakon povratka s pauze Predsjednik Gradskog vijeća konstatirao je da nedostaje vijećnik Adriano Jakus te da je prisutno ukupno dvanaest vijećnika.*

**TOČKA 3.**

***Odluka o prihvaćanju Izvješća o radu i financijskog izvješća Centra za pružanje usluga u zajednici Zdravi grad Poreč-Parenzo-Centro per la fornitura di servizi alla comunità***

***Città sana Poreč-Parenzo za 2023. godinu***

Prijedlog ***Odluke*** ***o prihvaćanju Izvješća o radu i financijskog izvješća Centra za pružanje usluga u zajednici Zdravi grad Poreč-Parenzo-Centro per la fornitura di servizi alla comunità Città sana Poreč-Parenzo za 2023. godinu*** prezentirala je **Nataša Basanić Čuš**, ravnateljica Centra za pružanje usluga u zajednici Zdravi grad Poreč-Parenzo-Centro per la fornitura di servizi alla comunità Città sana Poreč-Parenzo.

*-.-*

*Vijećnik Adriano Jakus se vratio nakon izlaganja te je Gradsko vijeće nastavilo svoj rad s trinaest vijećnika.*

*-.-*

**Predsjedatelj** je otvorio raspravu po predloženoj Odluci.

Budući da se u otvorenoj raspravi nitko nije javio za riječ, predsjedatelj je *Odluku o usvajanju Izvješća o radu i financijskog izvješća Centra* stavio na glasanje, nakon čega je konstatirao da je Gradsko vijeće **jednoglasno** (sa **13** glasova ZA, bez glasova PROTIV i bezSUZDRŽANIH glasova) donijelo

***ODLUKU***

***o prihvaćanju Izvješća o radu i financijskog izvješća Centra za pružanje usluga u zajednici Zdravi grad Poreč-Parenzo-Centro per la fornitura di servizi alla comunità Città sana Poreč-Parenzo za 2023. godinu***

*(Odluka je priložena cjelovitom zapisniku i njegov je sastavni dio.)*

**TOČKA 4.**

***Odluka o prihvaćanju Izvješća o radu i financijskog izvješća Zavičajnog***

***muzeja Poreštine - Museo del territorio parentino za 2023. godinu***

Prijedlog ***Odluku o prihvaćanju Izvješća o radu i financijskog izvješća*** ***Zavičajnog muzeja Poreštine -*** ***Museo del territorio parentino za 2023. godinu,*** prezentirala je **Elena Uljančić**, ravnateljica Zavičajnog muzeja Poreštine-Museo del territorio parentino.

**Predsjedatelj** je otvorio raspravu po predloženoj Odluci.

U otvorenoj raspravi **predsjednik Gradskog vijeća Zoran Rabar** upitao je ravnateljicu je li gotova restauracija ostataka morskog drva antičkog broda Poreč 1 koji je pronađen prilikom iskopa u vrijeme renoviranja gradske rive i kada će se vratiti u Poreč?

Ravnateljica **Elena Uljančić** je odgovorila da je antičko brod gotov i da treba ići po njega. Pitanje je mikroklimatskih uvjeta. Kada se vrati u Poreč, potrebno ju je držati u kontroliranim uvjetima, a zna se da kreće evakuacija kompletnog muzeja i da adekvatnih uvjeta u samoj zgradi još nema te je za prezentaciju čamca potrebno izraditi školjku.

Nakon rasprave, predsjedatelj je stavio na glasanje predloženu Odluku o prihvaćanju Izvješća o radu i financijskog izvješća Zavičajnog muzeja Poreštine za 2023. godinu, nakon čega je konstatirao da je Gradsko vijeće **jednoglasno** (sa **13** glasova ZA, bez glasova PROTIV i bez SUZDRŽANIH glasova) donijelo

***ODLUKU***

***o prihvaćanju Izvješća o radu i financijskog izvješća Zavičajnog muzeja***

***Poreštine - Museo del territorio parentino za 2023. godinu***

*(Odluka je priložena cjelovitom zapisniku i njegov je sastavni dio.)*

**TOČKA 5.**

***Odluka o prihvaćanju Izvješća o radu i financijskog izvješća***

***Pučkog otvorenog učilišta za 2023. godinu***

Prijedlog ***Odluke o prihvaćanju Izvješća o radu i financijskog izvješća Pučkog otvorenog učilišta za 2023. godinu*** prezentirala je **Vesna Tripar,** ravnateljica Pučkog otvorenog učilišta Poreč.

**Predsjedatelj** je otvorio raspravu po predloženoj Odluci.

**Vijećnica Azra Brođanac** je rekla kako je svojedobno pohađala dodatne edukacije vezane za EU fondove koje su tada bile jako posjećene i tražene. Zanimalo je postoje li još takvi programi i koriste li ih građani, jesu li još aktivni?

**Ravnateljica Tripar** je odgovorila da, kada je riječ o programima koje su imali u vezi Europske unije, nije bila o tome kako povući novac, već su bili ciljani projekti koji su se odnosili i na osoblje Pučkog Otvorenog učilišta npr. u projektu Erasmus+. Ravnateljica se zahvalila i rekla kako bi ideja bila dobar prijedlog za neku buduću radionicu, za pisanje i apliciranje projekata.

Nakon rasprave predsjedatelj je stavio na glasanje predloženu Odluku o prihvaćanju Izvješća o radu i financijskog izvješća Pučkog otvorenog učilišta za 2023. godinu, nakon čega je konstatirao da je Gradsko vijeće **jednoglasno** (sa **13** glasova ZA, bez glasova PROTIV i bez SUZDRŽANIH glasova) donijelo

***ODLUKU***

***o prihvaćanju Izvješća o radu i financijskog izvješća***

***Pučkog otvorenog učilišta Poreč za 2023. godinu***

*(Odluka je priložena cjelovitom zapisniku i njegov je sastavni dio.)*

**TOČKA 6.**

***Odluka o prihvaćanju Izvješća o radu i financijskog izvješća***

***Gradske knjižnice Poreč za 2023. godinu***

Prijedlog ***Odluke o prihvaćanju Izvješća o radu i financijskog izvješća Gradske knjižnice Poreč za 2023. godinu*** predstavila je **Irides Zović**, ravnateljica Gradske knjižnice Poreč.

**Predsjedatelj** je otvorio raspravu po predloženoj Odluci.

U otvorenoj raspravi je sudjelovao vijećnik **Srečko Oštir** koji se samo kratko zahvalio na radu i trudu ravnateljici Zović. Nakon rasprave predsjedatelj je stavio na glasanje Odluku o prihvaćanju Izvješća o radu i financijskog izvješća Gradske knjižnice Poreč za 2023. godinu, nakon čega je konstatirao da je Gradsko vijeće **jednoglasno** (sa **13** glasova ZA, bez glasova PROTIV i bez SUZDRŽANIH glasova) donijelo

***ODLUKU***

***o prihvaćanju Izvješća o radu i financijskog izvješća ravnateljica***

***Gradske knjižnice Poreča za 2023. godinu***

*(Odluka je priložena cjelovitom zapisniku i njegov je sastavni dio.)*

**TOČKA 7.**

***Odluka o prihvaćanju Izvješća o radu i financijskog izvješća***

***Osnovne škole Poreč za 2023. godinu***

Prijedlog***Odluke o prihvaćanju Izvješća o radu i financijskog izvješća*** ***Osnovne škole Poreč za 2023. godinu*** prezentirala je **Marija Mufić Santin**, ravnateljica Osnovne škole Poreč.

**Predsjedatelj** je otvorio raspravu po predloženoj Odluci.

Budući da se u otvorenoj raspravi nitko nije javio za riječ, predsjedatelj je Odluku o prihvaćanju Izvješća o radu i financijskog izvješća Osnovne škole Poreč za 2023. godinu stavio na glasanje, nakon čega je konstatirao da je Gradsko vijeće **jednoglasno** (sa **13** glasova ZA, bez glasova PROTIV i bez SUZDRŽANIH glasova) donijelo

***ODLUKU***

***o prihvaćanju Izvješća o radu i financijskog izvješća***

***Osnovne škole Poreč za 2023. godinu***

*(Odluka je priložena cjelovitom zapisniku i njegov je sastavni dio.)*

**TOČKA 8.**

***Odluka o prihvaćanju Izvješća o radu i financijskog izvješća*** ***Talijanske***

***osnovne škole-Scuola elementare italiana ,,Bernardo Parentin“***

***Poreč-Parenzo za 2023. godinu***

Prijedlog ***Odluke o prihvaćanju Izvješća o radu i financijskog izvješća*** ***Talijanske***

***osnovne škole-Scuola elementare italiana ,,Bernardo Parentin“ Poreč-Parenzo za 2023. godinu*** prezentirala je **Ester Zarli**, ravnateljica Talijanske osnovne škole-Scuola elementare italiana ,,Bernardo Parentin“ Poreč-Parenzo.

**Predsjedatelj** je otvorio raspravu po predloženoj Odluci.

Budući da se u otvorenoj raspravi nitko nije javio za riječ, predsjedatelj je stavio na glasanje predloženu Odluku o prihvaćanju Izvješća o radu i financijskog izvješća Talijanske

osnovne škole-Scuola elementare italiana ,,Bernardo Parentin“ Poreč-Parenzo nakon čega je konstatirao da je Gradsko vijeće **jednoglasno** (sa **13** glasova ZA, bez glasova PROTIV i bez SUZDRŽANIH glasova) donijelo

***ODLUKU***

***o prihvaćanju Izvješća o radu i financijskog izvješća Talijanske***

***osnovne škole-Scuola elementare italiana ,,Bernardo Parentin“ Poreč-Parenzo***

*(Odluka je priložene cjelovitom zapisniku i njegov je sastavni dio.)*

**TOČKA 9.**

***Odluka o prihvaćanju Izvješća o radu i financijskog izvješća***

***Umjetničke škole Poreč za 2023. godinu***

Prijedlog***Odluke o prihvaćanju Izvješća o radu i financijskog izvješća Umjetničke škole Poreč za 2023. godinu*** prezentirala je **Sanjica Sara Radetić**, ravnateljica Umjetničke škole Poreč.

**Predsjedatelj**je otvorio raspravu po predloženoj Odluci***.***

U otvorenoj raspravi sudjelovao je vijećnik Mario Ritoša. Predsjedatelj je stavio na glasanje predloženu Odluku o prihvaćanju Izvješća o radu i financijskog izvješća Doma za starije i nemoćne osobe Poreč za 2023. godinu, nakon čega je konstatirao da je Gradsko vijeće **jednoglasno** (sa **13** glasova ZA, bez glasova PROTIV i bez SUZDRŽANIH glasova) donijelo

***ODLUKU***

***o prihvaćanju Izvješća o radu i financijskog izvješća***

***Umjetničke škole Poreč za 2023. godinu***

*(Odluka je priložena cjelovitom zapisniku i njegov je sastavni dio.)*

**TOČKA 10.**

***Odluka*** ***o prihvaćanju Izvješća o radu i financijskog izvješća***

***Dječjeg vrtića „Radost“ Poreč-Parenzo za 2023. godinu***

Prijedlog ***Odluke o prihvaćanju Izvješća o radu i financijskog izvješća***

***Dječjeg vrtića „Radost“ Poreč-Parenzo za 2023. godinu*** prezentirala je**Tereza Banić**, ravnateljica Dječjeg vrtića ,,Radost“ Poreč-Parenzo.

**Predsjedatelj** je otvorio raspravu po predloženoj Odluci.

**Predsjednik Gradskog vijeća** je pohvalio novo uređenje parka u sklopu zgrade vrtića Radost 1 te je zamolio da ravnateljica ukratko predstavi tu investiciju. Rekao je da je to najljepši vrtić kojeg je ikada vidio.

**Ravnateljica Banić** je rekla da je bilo vrijeme i od potrebe da se taj vrtić malo oživi. Krenuli su s obnovom dijela parka gdje borave vrtićka djeca, a nakon toga će krenuti s djelom gdje borave jaslička. Nakon toga je nabrojala izvršene radove te se zahvalila Gradonačelniku koji je prihvatio prijedloge i podržao ovaj projekt. Naglasila je da su, bez obzira što je u parku bilo gradilište, vrtićka djeca svakodnevno izlazila u šetnju i do obližnjih parkova izvan ustanove

Nakon rasprave, predsjedatelj je stavio na glasanje predloženu Odluku o prihvaćanju Izvješća o radu i financijskog izvješća Dječjeg vrtića ,,Radost“ Poreč-Parenzo za 2023. godinunakon čega je konstatirao da je Gradsko vijeće **jednoglasno** (sa **13** glasova ZA, bez glasova PROTIV i bez SUZDRŽANIH glasova) donijelo

***ODLUKU***

***o prihvaćanju Izvješća o radu i financijskog izvješća***

***Dječjeg vrtića ,,Radost“ Poreč-Parenzo za 2023. godinu***

*(Odluka je priložena cjelovitom zapisniku i njegov je sastavni dio.)*

**TOČKA 11.**

***Odluka*** ***o prihvaćanju Izvješća o radu i financijskog izvješća Dječjeg vrtića-Scuola dell'infanzia ,,Paperino“ Poreč-Parenzo za 2023. godinu***

Prijedlog***Odluke o prihvaćanju Izvješća o radu i financijskog izvješća*** ***Dječjeg vrtića-Scuola dell'infanzia ,,Paperino“ Poreč-Parenzo za 2023. godinu*** prezentirala je **Nataša Musizza**, ravnateljica Dječjeg vrtića-Scuola dell'infanzia ,,Paperino“ Poreč-Parenzo.

**Predsjedatelj**je otvorio raspravu po predloženoj Odluci.

**Zamjenik gradonačelnika Ugo Musizza** je sudjelovao u raspravi zahvalio se ravnateljicama talijanske škole i vrtića na predanom radu i trudu u tim ustanovama. Smatra da Gradsko vijeće treba donijeti odluku o prometovanju u tom dijelu grada, a za izgradnju nove škole treba puno novaca i snage. Zamjenik Musizza je rekao da je prema Talijanskoj uniji zatražio sredstva za obnovu fasade, međutim iznos je konzistentan te će vidjeti što se može napraviti u idućim godinama.

Nakon rasprave, predsjedatelj je stavio na glasanje predloženu Odluku o prihvaćanju Izvješća o radu i financijskog izvješća Dječjeg vrtića-Scuola dell'infanzia ,,Paperino“ Poreč-Parenzo za 2023. godinu, nakon čega je konstatirao da je Gradsko vijeće **jednoglasno** (sa **13** glasova ZA, bez glasova PROTIV i bez SUZDRŽANIH glasova) donijelo

***ODLUKU***

***o prihvaćanju Izvješća o radu i financijskog izvješća Dječjeg vrtića-Scuola dell'infanzia ,,Paperino“ Poreč-Parenzo za 2023. godinu***

*(Odluka je priložena cjelovitom zapisniku i njegov je sastavni dio.)*

**TOČKA 12.**

***Odluka o plaći i naknadama Gradonačelnika i zamjenika***

***Gradonačelnika Grada Poreča-Parenzo***

Prijedlog***Odluke o plaći i naknadama Gradonačelnika i zamjenika Gradonačelnika Grada Poreča-Parenzo*** prezentirao je **Darko Saftić**, pročelnik Upravnog odjela za opću upravu.

**Predsjedatelj**je otvorio raspravu po predloženoj Odluci***.***

U otvorenoj raspravi se za riječ javio **gradonačelnik Loris Peršurić** i rekao da se već dugi niz godina traži promjena tog zakona zbog limita kojeg predstavljaju njihove plaće prema drugim djelatnicima. Danas je teško pronaći djelatnika, a te plaće su bile toliko niže od državnih i jako niže od onih u privatnom sektoru. Pozvao je vijećnike da podrže ovu odluku kako bi već od narednog dana mogli povećati osnovice plaće za 20%, naravno, u dogovoru sa sindikatima. Rekao je da će, čim krene rad Sabora, dati zahtjev da njegova plaća prijeđe na teret Države te će se na tj. način osloboditi teret s gradskog proračuna.

Nakon rasprave, predsjedatelj je stavio na glasanje predloženu ***Odluka o plaći i naknadama Gradonačelnika i zamjenika Gradonačelnika Grada Poreča-Parenzo*** te je konstatirao da je Gradsko vijeće jednoglasno (sa **13** glasova ZA, bez glasova PROTIV i bez SUZDRŽANIH glasova) usvojilo

***ODLUKU***

***o plaći i naknadama Gradonačelnika i zamjenika***

***Gradonačelnika Grada Poreča-Parenzo***

*(Odluka je priložena cjelovitom zapisniku i njegov je sastavni dio.)*

Sjednica je završila u 21:10 sati.

***Zapisnik izradila Predsjednik Gradskog vijeća***

***Maja Šimonović Cvitko Zoran Rabar***

**